《题曾氏所藏历代青微法师像图》
元代·刘崧

素阳真人仙者徒，示我列仙之画图。霞冠云氅玉雪肤，一一神画浮双矑。

充如天府琳球腴，清如逸世山泽癯。俨如佩玉当朝趋，矫如跨鹤凌天衢。

周流天地超有无，颜色不动精神俱。最后幅巾疏眉须，云是真人昔者之所摹。

上穷元始下玄都，一本万派同而殊。形随粉黑穷锱铢，气与风霆行八区。

我惭生晚堕儒迂，学道不解凌蓬壶。拟从真人乞灵符，高飞愿逐云中凫。

前有作者邈已踰，欲往从之云何盱。青城天台西南隅，云日光射金芙蕖。

三十六管吹笙竽，非君和之谁与娱。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。